Document ID: 32011D0880

DECIZIA DE PUNERE ÎN APLICARE A COMISIEI
din 21 decembrie 2011
de modificare a anexei I la Decizia de punere în aplicare 2011/402/UE cu privire la măsurile de urgență aplicabile semințelor de schinduf și anumitor semințe și boabe importate din Egipt
[notificată cu numărul C(2011) 9524]
(Text cu relevanță pentru SEE)
(2011/880/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 53 alineatul (1) litera (b) punctele (i) și (iii),
întrucât:
(1)
Regulamentul (CE) nr. 178/2002 stabilește principiile generale care reglementează produsele alimentare și hrana pentru animale în general și siguranța acestora în special, la nivelul Uniunii și la nivel național. El prevede măsuri de urgență care urmează să fie luate de către Comisie în cazul în care este evident că produsele alimentare sau hrana pentru animale importată dintr-o țară terță ar putea constitui un risc grav pentru sănătatea oamenilor, a animalelor sau pentru mediu, iar riscul respectiv nu poate fi combătut în mod satisfăcător prin măsuri luate de statul membru sau de statele membre în cauză.
(2)
Regulamentul (CE) nr. 852/2004 al Parlamentului European și al Consiliului din 29 aprilie 2004 privind igiena produselor alimentare (2) stabilește normele generale aplicabile operatorilor din sectorul alimentar în materie de igienă a produselor alimentare. Aceste norme includ cerințe în materie de igienă pentru a garanta că produsele alimentare importate au cel puțin aceleași standarde de igienă ca și produsele alimentare produse în Uniune sau au un standard echivalent.
(3)
Anumite loturi de semințe de schinduf importate din Egipt au fost identificate ca fiind agentul care provoacă apariția în Uniune a unui focar cauzat de bacteria Escherichia coli producătoare de toxină Shiga (STEC), serotipul O104:H4. Originea focarului a fost identificată ca fiind semințele de schinduf din Egipt consumate încolțite.
(4)
În consecință, Decizia de punere în aplicare 2011/402/UE a Comisiei (3) a introdus o interdicție privind punerea în liberă circulație în Uniune a anumitor semințe și boabe importate din Egipt care se încadrează la codurile NC enumerate în anexa la decizia respectivă. Interdicția respectivă expiră la 31 martie 2012.
(5)
Cu toate acestea, legumele păstăi uscate și sfărâmate, boabele de soia sfărâmate sau semințele și fructele oleaginoase sfărâmate nu sunt utilizate în scopul încolțirii. Legumele păstăi uscate și sfărâmate, boabele de soia sfărâmate sau semințele și fructele oleaginoase sfărâmate importate din Egipt ar trebui să nu mai fie considerate că reprezintă un risc pentru siguranța produselor alimentare și ar trebui să fie autorizate din nou pentru importul în Uniune.
(6)
Măsurile de urgență prevăzute în Decizia de punere în aplicare 2011/402/UE ar trebui, prin urmare, să fie modificate pe baza acestor noi informații.
(7)
Prin urmare, anexa la Decizia de punere în aplicare 2011/402/UE ar trebui modificată în consecință.
(8)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa la Decizia de punere în aplicare 2011/402/UE se înlocuiește cu textul din anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 21 decembrie 2011.

Labels: 17
0
3
6
18